paragraph_text: Nutricionistički pioniri (v. Nutricionizam) tijekom dvadesetih i tridesetih godina 20. stoljeća su otkrivali veze između različitih vidova zdravlja i nekih kemijskih tvari u namirnicama. Nerijetko su se u svojim istraživanjima morali vraćati par koraka unazad. U trenutku otkrića navodnog prehrambenog ključa za neki važni tjelesni proces vratili su se istoj namirnici i u njoj pronašli posve drukčiju tvar, uključenu u isti ili sličan proces. Na kraju su shvatili da rade sa skupinom srodnih tvari, te tvari danas poznamo kao vitamine B-kompleksa.